1. ปัจจัยความเสี่ยง

ก่อนตัดสินใจลงทุนในหุ้นสามัญของบริษัท
นักลงทุนควรใช้วิจารณญาณในการพิจารณาปัจจัยความเสี่ยงอย่างรอบคอบทั้งข้อมูลในเอกสารฉบับนี้
และปัจจัยความเสี่ยงอื่นเพิ่มเติม โดยความเสี่ยงที่ระบุไว้ในเอกสารฉบับนี้
อ้างอิงจากข้อมูลปัจจุบันและการคาดการณ์อนาคตเท่าที่จะสามารถระบุได้
ซึ่งปัจจัยความเสี่ยงที่มีนัยสำคัญบางประการ อาจมีผลกระทบต่อมูลค่าหุ้นของบริษัท
และในอนาคตอาจมีปัจจัยความเสี่ยงอื่นที่มีผลกระทบต่อธุรกิจ รายได้
และผลการดำเนินงานของบริษัทได้ นอกจากนี้
ข้อความในลักษณะการคาดการณ์ที่ปรากฏในแบบแสดงรายการข้อมูลฉบับนี้ เช่น การใช้ถ้อยคำว่า
“เชื่อว่า” “คาดการณ์ว่า” “คาดหมายว่า” “มีแผนจะ” “ตั้งใจ” หรือ “ประมาณ” เป็นต้น
หรือการคาดการณ์เกี่ยวกับผลประกอบการ ธุรกิจ แผนการขยายธุรกิจ
การเปลี่ยนแปลงของกฎหมายที่เกี่ยวข้องในการประกอบธุรกิจของบริษัท นโยบายของรัฐ และอื่น ๆ
ซึ่งเป็นการคาดการณ์ถึงเหตุการณ์ในอนาคต และผลที่เกิดขึ้นจริง
อาจมีความแตกต่างอย่างมีนัยสำคัญจากการคาดการณ์หรือคาดคะเนก็ได้

1.  ความเสี่ยงในการประกอบธุรกิจ

    1.  ความเสี่ยงจากการดำเนินการขนส่งสินค้าทางเรือมาจากต่างประเทศ

เนื่องจากบริษัทนำเข้าถ่านหินมาจากประเทศอินโดนีเซียเพื่อจำหน่าย
ทำให้มีความจำเป็นต้องใช้วิธีการขนส่งถ่านหินมาทางเรือ
ซึ่งอาจมีความเสี่ยงหากเกิดกรณีที่ไม่มีเรือขนส่ง หรือเรือขนส่งมีจำนวนไม่เพียงพอ
รวมทั้งค่าใช้จ่ายด้านค่าระวางเรือที่มีการเปลี่ยนแปลงราคาตลอดเวลา

อย่างไรก็ตาม ทางบริษัทตระหนักดีถึงความเสี่ยงดังกล่าว จึงได้กำหนดวิธีการป้องกัน อาทิ
การทำสัญญาจ้างเรือกับผู้ให้บริการเรือขนส่งเป็นระยะเวลา 1 ปี ซึ่งจะทำให้เกิดความมั่นใจว่า
จะมีเรือขนส่งเพื่อจัดส่งสินค้าให้กับบริษัทอย่างแน่นอนในระดับหนึ่ง
รวมทั้งทำให้สามารถคาดการณ์ค่าใช้จ่ายเกี่ยวกับค่าขนส่งได้แม่นยำยิ่งขึ้น นอกจากนี้
ในสัญญาซื้อขายถ่านหินบางส่วนได้รวมค่าบริการขนส่งถ่านหินจากประเทศอินโดนีเซียมายังท่าเรือจังหวัดสมุทรสาครไว้แล้วเช่นกันซึ่งผู้ขายสินค้าจะต้องจัดหาเรือขนส่งให้
รวมทั้งทางบริษัทยังมีการติดตามข่าวสารเกี่ยวกับสถานการณ์ และคาดการณ์ค่าระวางเรือล่วงหน้า
เพื่อให้สามารถปรับตัวและวางแผนรับมือได้ทันกับการเปลี่ยนแปลงที่อาจเกิดขึ้น

นอกจากการวางแผนเพื่อลดปัญหาความเสี่ยงด้านการจัดหาเรือเพื่อขนส่งสินค้าจากต่างประเทศแล้ว
บริษัทยังตระหนักดีถึงความเสี่ยงที่อาจเกิดขึ้นได้ในระหว่างการเดินทางเพื่อขนส่งสินค้ามาทางเรือ
ทางบริษัทจึงได้ทำสัญญาประกันภัยในระหว่างการขนส่งไว้สำหรับทุกเที่ยวเรือของการขนส่งแบบ
Total Loss ซึ่งจะสามารถเรียกชดเชยค่าเสียหายได้กรณีที่เรือขนส่งจมลงทั้งลำเท่านั้น
และที่ผ่านมาบริษัทประกันภัยจะไม่รับประกันความเสียหายที่เกิดจากภัยธรรมชาติหรือความเสียหายที่เกิดขึ้นในช่วงหน้ามรสุม
ซึ่งโดยปกติหน้ามรสุมจะเกิดขึ้นตั้งแต่เดือนตุลาคมถึงเดือนธันวาคมของทุกปี

ทั้งนี้ในอดีตบริษัทเคยได้รับความเสียหายจากการสูญเสียปริมาณถ่านหินจากลมมรสุมพัดถ่านหินตกน้ำระหว่างการขนส่ง
ในช่วงเดือนพฤศจิกายน ปี 2550 ที่ผ่านมา
แต่ทั้งนี้สาเหตุหลักที่ทำให้เกิดเหตุการณ์ดังกล่าวเกิดจากเรือขนส่งที่มีสภาพบกพร่องในบางส่วน
ประกอบกับเป็นช่วงหน้ามรสุม
จากเหตุการณ์ดังกล่าวทำให้ปัจจุบันบริษัทได้กำหนดมาตรการเน้นการตรวจสอบอย่างเข้มงวดของเรือขนส่งว่า
มีคุณสมบัติเหมาะสมหรือไม่ ประกอบกับเนื่องจากปัจจุบันธุรกิจการประกันภัยมีการแข่งขันสูง
บริษัทประกันภัยจึงได้เปิดรับการประกันภัยเพื่อคุ้มครองความเสียหายจากภัยธรรมชาติในระหว่างการขนส่งทางเรือ
ตั้งแต่เดือนมีนาคม ปี 2551 เป็นต้นมา
ประกอบกับทางบริษัทให้ความสำคัญกับการทำประกันภัยเพื่อเตรียมรับความเสี่ยงจากการขนส่งทางเรือในช่วงหน้ามรสุม
ดังนั้น นับตั้งแต่เดือนสิงหาคม 2551 เป็นต้นมา
บริษัทจึงได้ทำประกันภัยดังกล่าวเพิ่มเติมเพื่อให้คุ้มครองในทุกเที่ยวทุกลำของเรือที่ขนส่งถ่านหินของบริษัท
อย่างไรก็ตามในอดีตที่ผ่านมาปัญหาความเสียหายที่เกิดขึ้นครั้งนั้น คิดเป็นมูลค่าความเสียหายประมาณ
5 ล้านบาท ซึ่งทางบริษัทได้รับความช่วยเหลือในการชดเชยค่าเสียหายจากบริษัทเรือ
(ซึ่งในสัญญาการจ้างเรือระบุว่า
ทางเจ้าของเรือไม่ต้องรับผิดชอบความเสียหายระหว่างการขนส่งจากสาเหตุของภัยธรรมชาติแต่อย่างใด)
ในฐานะพันธมิตรทางการค้าเป็นจำนวนประมาณร้อยละ 33 ของค่าความเสียหายที่เกิดขึ้นทั้งหมด
หรือประมาณ 1.65 ล้านบาท

2.  ความเสี่ยงในการส่งมอบสินค้า

ความเสี่ยงที่อาจจะเกิดขึ้นในการส่งมอบสินค้า มีทั้งในด้านของคุณภาพถ่านหิน ปริมาณของถ่านหิน
และระยะเวลาการส่งมอบ ซึ่งความเสี่ยงต่าง ๆ ที่กล่าวมา บริษัทได้วางแผนเพื่อลดความเสี่ยง
ดังนี้

-   ด้านคุณภาพของถ่านหิน
    บริษัทมีการควบคุมคุณภาพของถ่านหินด้วยเครื่องมือการตรวจสอบที่ทันสมัย และมีคุณภาพ
    โดยจะทำการตรวจสอบตั้งแต่ช่วงในขั้นตอนการสั่งซื้อสินค้า การรับมอบสินค้า
    และช่วงก่อนการส่งมอบสินค้าให้กับลูกค้า เพื่อให้สามารถมั่นใจได้ว่า
    คุณภาพของสินค้าตรงกับความต้องการของลูกค้า

-   ด้านปริมาณของถ่านหิน
    บริษัทได้ลงนามสัญญาซื้อขายถ่านหินกับผู้จัดจำหน่ายจากประเทศอินโดนีเซียล่วงหน้า
    เพื่อให้ครอบคลุมปริมาณขายที่ได้คาดการณ์ไว้ตลอดปี
    ซึ่งจะทำให้บริษัทมั่นใจว่ามีสินค้าในปริมาณที่ได้ตกลงกันไว้ นอกจากนี้
    บริษัทได้ก่อสร้างคลังสินค้าขึ้น 2 แห่ง คือ ที่ อำเภอเมือง จังหวัดสมุทรสาคร
    และอำเภอเขาย้อย จังหวัดเพชรบุรี เพื่อเก็บสต็อกถ่านหิน
    โดยมีปริมาณสต็อกสินค้าเพื่อสามารถจำหน่ายได้เป็นระยะเวลาไม่น้อยกว่า 3 เดือน

-   ด้านระยะเวลาการส่งมอบสินค้า
    บริษัทมีนโยบายในการส่งมอบสินค้าให้ทันกับความต้องการใช้งานของลูกค้า
    หรือทันตามระยะเวลาที่ตกลงกันไว้
    โดยทางบริษัทจะมีระบบการควบคุมระยะเวลาการส่งมอบสินค้าอย่างเข้มงวด
    ซึ่งได้จัดเตรียมรถบรรทุกสำหรับใช้ในการขนส่งถ่านหินไปยังลูกค้าโดยคำนึงถึงปริมาณรถที่เหมาะสมกับปริมาณงานการส่งมอบ
    เพื่อให้การจัดส่งสินค้าเป็นไปอย่างมีประสิทธิภาพ
    และสามารถตอบสนองความพึงพอใจให้กับลูกค้าได้สูงสุด

    1.  ความเสี่ยงจากการพึ่งพิงผู้จัดจำหน่ายรายใหญ่

การดำเนินธุรกิจของบริษัท เป็นการนำเข้าถ่านหินจากประเทศอินโดนีเซีย
ซึ่งบริษัทซื้อถ่านหินจากผู้จัดจำหน่ายรายใหญ่รายหนึ่ง
ในกรณีที่บริษัทมีความขัดแย้งกับผู้จัดจำหน่ายรายใหญ่ดังกล่าว
อาจส่งผลกระทบต่อการจัดหาวัตถุดิบถ่านหินอย่างมีนัยสำคัญกับทางบริษัทได้ แต่อย่างไรก็ตาม
ที่ผ่านมาบริษัทได้สร้างความสัมพันธ์กับผู้จัดจำหน่ายรายใหญ่ดังกล่าวมาเป็นเวลาต่อเนื่องกว่า 4 – 5
ปี ซึ่งผู้จัดจำหน่ายรายดังกล่าวเป็นบริษัทที่มีชื่อเสียง มีฐานะทางการเงินที่มั่นคง
และปัจจุบันเป็นเจ้าของใบอนุญาตในการเป็นผู้ประกอบการเหมืองถ่านหินในระดับ 3
จากรัฐบาลของประเทศอินโดนีเซีย (รายละเอียดอยู่ในวรรคที่ 3) รวม 6 แห่ง
นอกจากนี้ก่อนการติดต่อเพื่อเป็นคู่ค้านั้น ทางบริษัทได้เข้าไปศึกษารายละเอียดต่าง ๆ ที่เกี่ยวข้อง
และสร้างความสัมพันธ์กับผู้จัดจำหน่ายรายดังกล่าว เพื่อให้มั่นใจว่า
จะสามารถจัดหาแหล่งถ่านหินที่มีคุณภาพดี
และมีคุณสมบัติตรงกับความต้องการของกลุ่มลูกค้าของบริษัทในราคาที่สมเหตุสมผลได้
ซึ่งปัจจุบันบริษัทได้ทำสัญญาสั่งซื้อถ่านหินล่วงหน้าจากผู้จัดจำหน่ายรายดังกล่าว ในปริมาณ 3 ล้านตัน
เพื่อรองรับการขยายตลาดของทางบริษัท โดยในปี 2550 และ ช่วง 9 เดือนแรกของปี 2551
บริษัทมีสัดส่วนการสั่งซื้อถ่านหินจากผู้จัดจำหน่ายรายใหญ่ดังกล่าว คิดเป็นร้อยละ 21.59 และร้อยละ
29.89 ของปริมาณการสั่งซื้อทั้งหมดของบริษัท ตามลำดับ
โดยตลอดระยะเวลาที่ผ่านมาทางผู้จัดจำหน่ายไม่เคยประสบปัญหาเรื่องการส่งมอบถ่านหินทั้งในเรื่องของเวลาและปริมาณการจำหน่ายให้แก่บริษัทแต่อย่างใด
ทั้งนี้ในปัจจุบันทางผู้จัดจำหน่ายรายดังกล่าวมีกำลังการผลิตประมาณ 100,000 ตันต่อเดือน
โดยที่ผ่านมาทางบริษัทได้ขอเสนอซื้อถ่านหินที่ผลิตได้ทั้งหมดของผู้จัดจำหน่ายรายดังกล่าว
ทั้งนี้เนื่องจากทางบริษัท จะได้ประโยชน์ในด้านการประหยัดต้นทุนการรวบรวมปริมาณถ่านหิน
และมีความสะดวกในการใช้บริการเรือขนส่งเนื่องจากทางผู้จำหน่ายรายดังกล่าวจะจัดหาเรือขนส่งให้บางส่วนด้วย

อย่างไรก็ตาม นอกจากผู้จัดจำหน่ายหลักรายดังกล่าวแล้ว
บริษัทยังได้สร้างความสัมพันธ์และสั่งซื้อสินค้าจากผู้จัดจำหน่ายรายอื่น อีกประมาณ 5 – 6 ราย
ซึ่งในจำนวน 5 – 6 ราย ดังกล่าวมีผู้จัดจำหน่ายถ่านหินรายใหญ่ติดอันดับ 1 ใน 20
ของประเทศอินโดนีเซียรวมอยู่ด้วย
โดยทางบริษัทได้เริ่มสั่งซื้อสินค้าจากรายใหญ่ดังกล่าวตั้งแต่ช่วงเดือนเมษายน ปี 2551 ที่ผ่านมา
นอกจากนี้บริษัทดังกล่าวยังได้รับใบอนุญาตในการเป็นผู้ประกอบการเหมืองถ่านหิน ประเภท PKP2B
จากรัฐบาลอินโดนีเซีย ซึ่งถือเป็นใบอนุญาตในระดับ 2 จากทั้งหมด 3 ระดับ ซึ่งจะมีเพียง 34
บริษัทเท่านั้น จากทั้งประเทศที่ได้รับใบอนุญาตในระดับดังกล่าว

ซึ่งปัจจุบันในประเทศอินโดนีเซีย
มีผู้ได้รับใบอนุญาตจากรัฐบาลในการเป็นผู้ประกอบการเหมืองถ่านหินจำนวนทั้งสิ้น 164 บริษัท
แบ่งเป็น

ระดับ 1 หรือ BUMN คือ เหมืองที่รัฐบาลเป็นผู้ดำเนินการเอง ปัจจุบันมีผู้ได้รับอนุญาตเพียง 1
บริษัทเท่านั้น ได้แก่ PT.Bukit Asam

ระดับ 2 หรือ PKP2B คือ
ใบอนุญาตในการเป็นผู้ประกอบการเหมืองถ่านหินที่ออกโดยรัฐบาลกลางของประเทศอินโดนีเซียออกให้แก่ผู้ลงทุนในประเทศ
และต่างประเทศ ซึ่งจะสามารถทำเหมืองถ่านหินได้ในขนาดพื้นที่ถึง 100,000 เฮคเตอร์
ปัจจุบันมีผู้ได้รับอนุญาต จำนวน 34 บริษัท

ระดับ 3 หรือ KP คือ ใบอนุญาตในการเป็นผู้ประกอบการเหมืองถ่านหินที่ออกโดยรัฐบาลท้องถิ่น
ที่ออกให้กับบริษัทในประเทศเท่านั้น ซึ่งจะสามารถทำเหมืองถ่านหินได้ในขนาดพื้นที่ไม่เกิน 1,000
เฮคเตอร์ ปัจจุบันมีผู้ได้รับอนุญาต จำนวน 129 บริษัท

2.  ความเสี่ยงจากการให้ความสำคัญกับพลังงานทดแทนประเภทอื่น ๆ ที่ไม่ใช่ถ่านหิน

ในอดีตที่ผ่านมาโรงงานอุตสาหกรรมโดยส่วนใหญ่
มักจะใช้น้ำมันเตาเป็นเชื้อเพลิงหลักในกระบวนการผลิต
แต่เนื่องจากปัจจุบันราคาน้ำมันมีแนวโน้มเพิ่มสูงขึ้นอย่างต่อเนื่อง
ทำให้ต้นทุนของโรงงานอุตสาหกรรมต่าง ๆ ที่ยังใช้น้ำมันเตาเป็นเชื้อเพลิงสำคัญ
มีต้นทุนในกระบวนการผลิตที่สูงขึ้น โรงงานอุตสาหกรรมต่าง ๆ จึงต้องพยายามปรับตัว
โดยการเปลี่ยนมาใช้พลังงานเชื้อเพลิงชนิดอื่นทดแทนน้ำมันเตา
ซึ่งเชื้อเพลิงประเภทอื่นที่เป็นทางเลือกนอกเหนือจากถ่านหินนั้น ยังมีอยู่หลายประเภท ได้แก่
ก๊าซธรรมชาติ กะลาปาล์ม หรือเชื้อเพลิงประเภทอื่น ๆ อาทิเช่น แกลบ ชานอ้อย ขี้เลื่อย เป็นต้น

อย่างไรก็ตาม ถ่านหินถือเป็นเชื้อเพลิงที่มีต้นทุนต่ำ
และเป็นเชื้อเพลิงที่มีปริมาณสำรองอยู่เป็นจำนวนมาก เมื่อเทียบกับก๊าซธรรมชาติ
หรือเชื้อเพลิงประเภทอื่น ๆ
ซึ่งถ่านหินนอกจากจะมีความได้เปรียบเรื่องต้นทุนและปริมาณสำรองที่มีอยู่แล้ว
ยังมีความได้เปรียบด้านประสิทธิภาพในการให้ค่าความร้อนที่สูง
และความสะดวกในการใช้งานอีกด้วย

3.  ความเสี่ยงจากข้อร้องเรียนเรื่องสิ่งแวดล้อม

โดยธรรมชาติแล้ว แร่ธาตุประเภทถ่านหินเมื่อนำมาใช้งานโดยทำให้เกิดการเผาไหม้
ก๊าซออกซิเจนที่อยู่ในอากาศจะเข้าทำปฏิกิริยากับถ่านหินซึ่งจะมีส่วนประกอบของกำมะถัน
ทำให้เกิดเป็นก๊าซพิษ ได้แก่ ก๊าซซัลเฟอร์ไดออกไซด์ ซึ่งเป็นสาเหตุให้ปอดอักเสบ
และเกิดปัญหามลภาวะสิ่งแวดล้อมจากฝุ่นละอองของถ่านหิน ที่อาจทำให้เกิดโรคภูมิแพ้
อย่างไรก็ตามถ่านหินนั้นมีอยู่หลายประเภท ได้แก่ แอนทราไซต์ บิทูมินัส ซับบิทูมินัส และลิกไนต์
ซึ่งถ่านหินแต่ละประเภทจะก่อให้เกิดปริมาณก๊าซพิษ
หรือมลภาวะที่แตกต่างกันไปขึ้นอยู่กับคุณภาพของถ่านหินประเภทนั้น ๆ

อย่างไรก็ตาม ถ่านหินที่บริษัทนำเข้าและจัดจำหน่ายทั้งหมดคือ ถ่านหินประเภทบิทูมินัส
ซึ่งเป็นถ่านหินคุณภาพสูง มีปริมาณขี้เถ้าและกำมะถันอยู่ในระดับต่ำ คือ
มีปริมาณกำมะถันประมาณร้อยละ 0.3 – 0.5 ในขณะที่น้ำมันเตามีกำมะถันประมาณร้อยละ 2.0 -
3.0

ซึ่งจะเห็นได้ว่า
ถ่านหินก่อให้เกิดกำมะถันในปริมาณที่น้อยกว่าน้ำมันเตาซึ่งเป็นที่นิยมใช้ในภาคอุตสาหกรรมในช่วงที่ผ่านมา
แต่อย่างไรก็ตาม
บริษัทได้ตระหนักและให้ความสำคัญเป็นอย่างมากต่อการบริหารจัดการด้านสิ่งแวดล้อม
โดยในส่วนของบริเวณโรงงานคัดแยกถ่านหินหรือคลังสินค้า
บริษัทได้กำหนดให้มีมาตรการในการควบคุมฝุ่นละอองจากถ่านหิน
โดยการใช้ผ้าใบคลุมบนกองถ่านหินอย่างมิดชิด และมีระบบสเปรย์น้ำโดยรอบบริเวณ
เพื่อป้องกันการฟุ้งกระจาย และในส่วนของรถบรรทุกขนส่งถ่านหินทั้งหมด
จะมีผ้าใบปิดคลุมอย่างมิดชิด นอกจากนี้ ในบริเวณท่าเรือที่มีการขนส่งถ่านหิน
ก็ได้จัดทำระบบสเปรย์น้ำเพื่อป้องกันฝุ่นฟุ้งกระจายเช่นกัน
โดยบริษัทได้ตระหนักดีถึงการสร้างความเข้าใจและความไว้วางใจจากชุมชนที่อยู่อาศัยในบริเวณรอบพื้นที่คลังสินค้าและโรงคัดแยกทั้ง
3 แห่ง บริษัทจึงได้จัดตั้งหน่วยมวลชนสัมพันธ์ด้านสิ่งแวดล้อม เพื่อทำหน้าที่ต่าง ๆ
โดยเฉพาะอย่างยิ่งหน้าที่เกี่ยวกับการรับข้อร้องเรียนจากชาวบ้าน
และการแก้ไขปัญหาเกี่ยวกับด้านสิ่งแวดล้อมที่อาจส่งผลกระทบต่อพื้นที่ชุมชนที่อาศัยอยู่ในบริเวณนั้น
อย่างไรก็ตามแม้ว่า ในช่วงเวลาที่ผ่านมา ทางบริษัทจะเคยได้รับข้อร้องเรียนจากชาวบ้าน
หรือข้อเสนอแนะในประเด็นต่าง ๆ จากองค์การบริหารส่วนตำบลนาดี จังหวัดสมุทรสาคร
(สำหรับคลังสินค้าและโรงคัดแยก แห่งที่ 1 จังหวัดสมุทรสาคร)
และข้อเสนอแนะเพื่อดำเนินการปฏิบัติให้ถูกต้องจากสำนักงานอุตสาหกรรมจังหวัดเพชรบุรี
(สำหรับคลังสินค้าและโรงคัดแยก แห่งที่ 2 จังหวัดเพชรบุรี)
เกี่ยวกับการจัดการปัญหาด้านฝุ่นละอองที่เกิดจากถ่านหิน
(สามารถดูรายละเอียดเกี่ยวกับกรณีข้อร้องเรียน และการแก้ไขปัญหา ได้ในหัวข้อ 3.5
ผลกระทบต่อสิ่งแวดล้อม) ซึ่งที่ผ่านมา
ภายหลังจากบริษัทได้รับแจ้งข้อร้องเรียนและข้อเสนอแนะดังกล่าวแล้ว
บริษัทไม่เคยนิ่งนอนใจในการเร่งดำเนินการเพื่อแก้ไขปัญหาต่าง ๆ ที่เกิดขึ้น
รวมถึงการปฏิบัติตามคำแนะนำที่ได้รับแต่อย่างใด นอกจากนี้ เมื่อทางบริษัทได้ดำเนินการแก้ไขปัญหา
รวมถึงการปฏิบัติตามข้อเสนอแนะเป็นที่เรียบร้อยแล้ว
ทางบริษัทจะจัดทำหนังสือเพื่อแจ้งถึงองค์การบริหารส่วนตำบลนาดี จังหวัดสมุทรสาคร
และสำนักงานอุตสาหกรรมจังหวัดเพชรบุรี เพื่อรับทราบความคืบหน้า
รวมถึงการดำเนินการที่แล้วเสร็จในทุกครั้ง ทำให้ปัจจุบันนี้
บริษัทไม่ได้รับข้อร้องเรียนเกี่ยวกับปัญหาด้านสิ่งแวดล้อม
จากชาวบ้านหรือหน่วยงานราชการที่ดูแลและควบคุมด้านสิ่งแวดล้อมแล้ว
สำหรับในส่วนของคลังสินค้าและโรงคัดแยกถ่านหินของบริษัททั้ง 2 แห่ง ดังกล่าวนั้น
ในปัจจุบันได้รับใบอนุญาตในการประกอบกิจการโรงงาน ตั้งแต่วันที่ 2 เมษายน 2551 และวันที่ 1
พฤษภาคม 2551 สำหรับสาขาจังหวัดเพชรบุรี และจังหวัดสมุทรสาคร ตามลำดับ
เป็นที่เรียบร้อยแล้ว สำหรับคลังสินค้า แห่งที่ 3 จังหวัดพระนครศรีอยุธยา นั้น
เนื่องจากเพิ่งเริ่มเปิดดำเนินการเมื่อเดือนมิถุนายน ปี 2551 ที่ผ่านมา
และขณะนี้ไม่มีข้อร้องเรียนทางด้านสิ่งแวดล้อมแต่อย่างใด ประกอบกับคลังสินค้าแห่งที่ 3 ดังกล่าว
มีลักษณะเป็นท่าเรือและคลังสินค้าสาธารณะซึ่งมีผู้เช่าหลายราย
ซึ่งคลังสินค้าจะต้องปฏิบัติตามกฎระเบียบของรัฐเกี่ยวกับกฎหมายทางด้านสิ่งแวดล้อมอยู่แล้ว
ทำให้มีระบบป้องกันและควบคุมทางด้านสิ่งแวดล้อมเป็นอย่างดี
ซึ่งเป็นสาเหตุหนึ่งที่ทำให้ช่วงเวลาที่ผ่านมายังไม่เคยเกิดข้อร้องเรียน
อย่างไรก็ตามบริษัทได้ดำเนินนโยบายและมาตรการเพื่อป้องกันปัญหาด้านสิ่งแวดล้อมโดยได้ปฏิบัติตามกฎระเบียบของท่าเรืออย่างเคร่งครัด
ได้แก่ การล้างล้อรถทุกครั้งก่อนออกจากบริเวณพื้นที่ท่าเรือ
การคลุมผ้าใบรถบรรทุกทุกคันก่อนที่จะส่งสินค้าให้กับลูกค้า
รวมถึงการคลุมผ้าใบกองถ่านหินอย่างมิดชิดเพื่อป้องกันปัญหาเรื่องฝุ่นละออง
โดยเป็นนโยบายปฏิบัติที่พนักงานทุกคนจะต้องดำเนินการอย่างเคร่งครัด

4.  ความเสี่ยงด้านการบริหารสินค้าคงเหลือ

เนื่องจากบริษัทดำเนินธุรกิจเป็นผู้นำเข้าและจัดจำหน่ายถ่านหิน
ดังนั้นจึงมีความจำเป็นที่จะต้องมีสต็อกถ่านหินให้เพียงพอต่อการจัดจำหน่ายและสอดคล้องกับความต้องการของลูกค้าโดยจะต้องสามารถส่งมอบสินค้าได้อย่างต่อเนื่อง
ประกอบกับปัจจุบันบริษัทได้ขยายฐานการให้บริการถ่านหินออกไปสู่ภาคอุตสาหกรรมพลังงาน
อุตสาหกรรมปูนซีเมนต์ ซึ่งเป็นภาคอุตสาหกรรมที่มีปริมาณความต้องการใช้ถ่านหินเป็นจำนวนมาก
ดังนั้นจึงมีความจำเป็นอย่างยิ่งที่จะต้องมีปริมาณสต็อกถ่านหินเพื่อพร้อมให้บริการได้อย่างเพียงพอ
โดยส่วนหนึ่งที่ทำให้มีปริมาณมากเนื่องจากบริษัทได้นับรวมปริมาณถ่านหินที่อยู่ในระหว่างการขนส่งบนเรือด้วย
แต่อย่างไรก็ตามบริษัทได้มีมาตรการในการบริหารสินค้าคงเหลือโดย

1.  บริษัทมีการบริหารระยะเวลาในการขายสินค้าอยู่ในช่วงไม่เกิน 5 เดือน
    ประกอบด้วยถ่านหินที่อยู่ระหว่างการขนส่งทางเรือจากผู้จำหน่าย ประมาณ 1 เดือน
    และถ่านหินที่อยู่ระหว่างการคัดแยกและส่วนที่เก็บอยู่ในสต็อกสินค้าที่โรงงาน เป็นระยะเวลา 3
    – 4 เดือน

2.  บริษัทมีนโยบายในการควบคุมคุณภาพของถ่านหินที่อยู่ภายในสต็อกสินค้า
    โดยจะต้องส่งมอบสินค้าตามคุณภาพที่ตกลงกับลูกค้าทุกประการ ผ่านการตรวจสอบคุณภาพ
    ทั้งหมด 3 ครั้ง ดังนี้

-   ครั้งที่ 1 ในขั้นตอนการเตรียมสินค้าก่อนส่งมอบ ทางเจ้าหน้าที่ฝ่ายควบคุมคุณภาพ (Quality
    Control)
    จะเก็บตัวอย่างสินค้าตามมาตรฐานที่กำหนดและส่งผลการตรวจสอบให้ผู้รับผิดชอบพิจารณาก่อนส่งมอบสินค้าทุกครั้ง

-   ครั้งที่ 2 จะเก็บตัวอย่างถ่านหินจากบนรถบรรทุกทุกคันขณะที่รถผ่านเครื่องชั่ง
    เพื่อเตรียมวิ่งรถเพื่อไปส่งให้ลูกค้า
    โดยจะทำการบันทึกข้อมูลทั้งหมดของถ่านหินไว้ในระบบสารสนเทศ

-   ครั้งที่ 3
    จะเป็นการเก็บตัวอย่างถ่านหินขณะส่งมอบสินค้าที่โรงงานของลูกค้าเพื่อส่งผลเข้าห้องตรวจสอบ
    (Lab) โดยฝ่ายตรวจสอบภายนอก ซึ่งเป็นที่ยอมรับด้วยกันทั้งสองฝ่าย
    เพื่อให้มั่นใจได้ถึงคุณภาพของสินค้าที่ส่งมอบว่า ตรงตามข้อตกลงที่กำหนดร่วมกันทั้งสองฝ่าย

  ทั้งนี้ เพื่อมิให้เกิดปัญหาเรื่องการส่งสินค้าคืน
  ซึ่งเป็นหนึ่งในมาตรการบริหารสินค้าคงเหลือของบริษัทที่สำคัญ

1.  การบริหารสต็อกถ่านหินที่มีขนาดเล็ก (ต่ำกว่า 10 mm.) บริษัทมีนโยบายเพื่อเร่งการขาย
    โดยได้เร่งจัดหาและขยายฐานกลุ่มลูกค้าใหม่ที่มีความต้องการซื้อถ่านหินขนาดดังกล่าว
    ซึ่งคาดว่าสต็อกถ่านหินที่มีขนาดเล็กของบริษัทจะสามารถลดลงอย่างมีนัยสำคัญได้ภายใน ปี
    2552

2.  นโยบายในการตรวจสอบสต็อกสินค้า โดยในทุก ๆ ไตรมาส
    บริษัทจะว่าจ้างบริษัทผู้เชี่ยวชาญด้านการสำรวจจากภายนอก (ซึ่งปัจจุบัน ใช้บริการจาก บริษัท
    เอสจีเอส (ประเทศไทย) จำกัด (SGS)
    ซึ่งมีความเป็นอิสระในการตรวจสอบและไม่มีความสัมพันธ์หรือความเกี่ยวข้องกับบุคคลที่อาจมีความขัดแย้งของบริษัท)
    เข้ามาตรวจสอบปริมาณสต็อกถ่านหินทั้งหมดที่มี
    โดยวิธีการตรวจสอบที่เป็นที่ยอมรับตามมาตรฐานสากลทั่วไป ซึ่งมีขั้นตอนเบื้องต้น อาทิ
    การทำแผนผังกองถ่านหิน การปักหมุดจุดตั้งกล้อง การวัดมุมราบ ระยะราบ ระยะดิ่ง
    การเก็บพิกัด 150 – 800 จุด ตามปริมาตรของกองถ่านหิน การตรวจสอบความหนาแน่น
    เป็นต้น โดยในการสำรวจทุกครั้งทางผู้ตรวจสอบบัญชีของบริษัทจะเข้าร่วมสังเกตการณ์ด้วย
    ทั้งนี้เพื่อความถูกต้องและเชื่อถือได้ในปริมาณสต็อกสินค้าที่มีอยู่ทั้งหมดของบริษัท

1.  ความเสี่ยงเกี่ยวกับปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

บริษัทคาดว่า จะมีความเสี่ยงที่อาจส่งผลกระทบต่อการดำเนินงานหรือฐานะการเงินในอนาคต
เกี่ยวกับการลดลงของกำไรสุทธิสำหรับงบการเงิน งวด 12 เดือน สิ้นสุด ณ วันที่ 31 ธันวาคม
2551 จากผลของการปรับลดลงของปริมาณสินค้าคงเหลือเป็นมูลค่าประมาณ 17.08 ล้านบาท
และการขาดทุนจากการปรับลดมูลค่าสินค้าคงเหลือประมาณ 14.41 ล้านบาท
(โดยสามารถดูรายละเอียดเพิ่มเติมได้จาก หัวข้อ
ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต)

2.  ความเสี่ยงเกี่ยวกับการผลิต

    1.  ความเสี่ยงจากราคาถ่านหินที่เปลี่ยนแปลงไปตามราคาตลาดโลก

จากสถานการณ์ที่น้ำมันเตาซึ่งเป็นผลผลิตของน้ำมัน และเป็นเชื้อเพลิงที่สำคัญสำหรับหม้อไอน้ำ
(Boiler) เพื่อการผลิตไอน้ำสำหรับใช้ในกระบวนการผลิตของภาคอุตสาหกรรมต่าง ๆ
มีการปรับตัวสูงขึ้นตามราคาน้ำมัน และยังมีแนวโน้มการเพิ่มขึ้นอย่างต่อเนื่องนั้น
ส่งผลให้ภาคอุตสาหกรรมการผลิตประสบกับปัญหาต้นทุนในกระบวนการผลิตที่เพิ่มสูงขึ้น
ทำให้ภาคอุตสาหกรรมเริ่มหันมาหาแหล่งเชื้อเพลิงที่มีราคาต้นทุนที่ถูกกว่า
ซึ่งถ่านหินถือเป็นทางเลือกหนึ่งที่ภาคอุตสาหกรรมหันมาเลือกใช้
เมื่อปริมาณความต้องการถ่านหินเพิ่มสูงขึ้น ประกอบกับภาวะวิกฤติด้านราคาน้ำมันในตลาดโลก
ทำให้ราคาถ่านหินได้ปรับตัวเพิ่มสูงขึ้นตามกลไกตลาด ซึ่งระยะเวลา 3 ปี ที่ผ่านมา (ตั้งแต่ปี 2548
2549 และ 2550) ราคาถ่านหินที่บริษัทได้นำเข้ามามีอัตราการปรับตัวเพิ่มสูงขึ้น
โดยปรากฏตามแผนภาพดังนี้

กราฟแสดงราคาถ่านหินที่ปรับตัวเพิ่มสูงขึ้นอย่างต่อเนื่องตั้งแต่ช่วงปี 2001 – 2007

  [] หน่วย : US$ / ตัน

ที่มา : http://www.globalcoal.com

อย่างไรก็ตาม ตั้งแต่ช่วงกลางเดือนกรกฎาคม ปี 2551 ราคาถ่านหินมีการปรับตัวลดลง
ตามการปรับตัวลดลงของราคาน้ำมันในตลาดโลก โดยปรากฏตามแผนภาพดังนี้

กราฟแสดงราคาถ่านหินสำหรับช่วงปี 2008 (BJI Index)

  [] หน่วย : US

  ตัน

ที่มา : บริษัท บ้านปู จำกัด (มหาชน)

จากภาวะความผันผวนของราคาถ่านหินดังกล่าว
ถือเป็นความเสี่ยงที่สำคัญในการดำเนินธุรกิจอย่างหนึ่งของบริษัท
ทางบริษัทจึงได้กำหนดแนวทางป้องกันโดยการทำสัญญาซื้อขายถ่านหินระยะยาวกับผู้จัดจำหน่าย/ผู้ผลิต
เป็นระยะเวลาล่วงหน้า เพื่อให้มีปริมาณสินค้าเพียงพอสำหรับจำหน่ายแก่ลูกค้า
โดยในสัญญาจะระบุราคาจำหน่าย โดยอ้างอิงราคาตลาดโลก
และมีการติดตามดูทิศทางของแนวโน้มราคาถ่านหินในตลาดโลกตลอดเวลา

นอกจากนี้ ในการกำหนดราคาขายสินค้าแก่ลูกค้า
ทางบริษัทจะคำนวณจากราคาต้นทุนสินค้าก่อนเป็นสำคัญ
ทำให้สามารถรักษาระดับของอัตรากำไรขั้นต้นไว้ได้ แม้ว่าราคาต้นทุนสินค้าจะปรับตัวสูงขึ้นก็ตาม
ทั้งนี้ หากเปรียบเทียบระหว่างราคาต้นทุนน้ำมันเตาและถ่านหินจะยังคงพบว่า
น้ำมันเตามีราคาต้นทุนสูงกว่าถ่านหินเป็นอย่างมาก
และยังคงปรับตัวสูงขึ้นอย่างต่อเนื่องตลอดเวลาเช่นกัน แม้ว่าในช่วงปลายปี 2551
ราคาจะปรับตัวลดลงเล็กน้อยตามราคาน้ำมันในตลาดโลกก็ตาม
อย่างไรก็ตามหากเปรียบเทียบระหว่างถ่านหินกับแหล่งเชื้อเพลิงประเภทอื่น ๆ อาทิเช่น ขี้เลื่อย
ไม้ฟืน หรือแกลบ ซึ่งเชื้อเพลิงประเภทนี้มีข้อได้เปรียบเฉพาะในเรื่องของราคาเมื่อเทียบเป็นปริมาณ
ที่ต่ำกว่าถ่านหินเท่านั้น แต่จะมีจำกัดในเรื่องความสะดวกในการใช้งาน
และปริมาณที่จะจัดหาได้อย่างต่อเนื่อง
ซึ่งอาจส่งผลต่อการใช้ในการผลิตไอน้ำของโรงงานอุตสาหกรรม

3.  ความเสี่ยงทางด้านการบริหาร การจัดการ

    1.  ความเสี่ยงกรณีที่บริษัทมีผู้ถือหุ้นรายใหญ่มากกว่าร้อยละ 50

ณ วันที่ 20 มกราคม 2552 บริษัทมีคุณพนม ควรสถาพร ถือหุ้นในบริษัท คิดเป็นสัดส่วนร้อยละ
12.50 ของจำนวนหุ้นที่จำหน่ายได้แล้วทั้งหมดของบริษัท และมีกลุ่มครอบครัวควรสถาพร
ร่วมถือหุ้นในบริษัท คิดเป็นสัดส่วนทั้งหมดร้อยละ 65.56
ของจำนวนหุ้นที่จำหน่ายได้แล้วทั้งหมดของบริษัทหลังการกระจายหุ้นเพื่อเสนอขายให้กับประชาชนทั่วไป
ซึ่งสัดส่วนการถือหุ้นที่มากกว่าร้อยละ 50 นี้ทำให้ผู้ถือหุ้นรายใหญ่ดังกล่าวมีอำนาจในการควบคุมบริษัท
และมีอิทธิพลต่อการตัดสินใจทำ
ธุรกรรมของบริษัทสำหรับกรณีที่ต้องใช้เกณฑ์เสียงข้างมากในการลงคะแนน นอกจากนี้
การถือหุ้นในลักษณะกระจุกตัวโดยผู้ถือหุ้นรายใหญ่นี้ยังทำให้บริษัทไม่สามารถตัดสินใจดำเนินการโดยปราศจากการยินยอมของกลุ่มผู้ถือหุ้นรายใหญ่
แม้ว่าผู้ถือหุ้นกลุ่มอื่นจะเห็นโอกาสที่จะทำให้เกิดประโยชน์ต่อบริษัทก็ตาม

2.  ความเสี่ยงกรณีที่บริษัททำสัญญาเช่าสำนักงานสาขาแห่งที่ 1 จังหวัดสมุทรสาคร
    และมีการก่อสร้างอาคารและสิ่งปลูกสร้างบนที่ดินดังกล่าว

บริษัทได้ทำสัญญาเช่าที่ดิน โฉนดเลขที่ 122 123 59394 และ 86564 ตั้งอยู่ที่ หมู่ 2 ตำบลนาดี
อำเภอเมือง จังหวัดสมุทรสาคร รวมทั้งสิ่งปลูกสร้างที่มีอยู่แล้ว หรือจะมีขึ้นในภายภาคหน้าจากบริษัท
พรปรีชา จำกัด ซึ่งเป็น บริษัทในกลุ่มครอบครัวของนายพนม ควรสถาพร ซึ่งเป็นกรรมการ
ผู้ถือหุ้นใหญ่ และกรรมการผู้จัดการของบริษัท (โดยสามารถดูรายละเอียดเพิ่มเติมได้จากหัวข้อที่ 11
รายการระหว่างกัน ในส่วนของบริษัท พรปรีชา จำกัด)
ทั้งนี้การเช่าพื้นที่ดังกล่าวมีวัตถุประสงค์การเช่าเพื่อให้บริษัท ใช้พื้นที่กรรมสิทธิ์ของ บริษัท พรปรีชา
จำกัด เป็นสำนักงาน สาขา แห่งที่ 1 ซึ่งตั้งอยู่เลขที่ 99/99 หมู่ที่ 2 ตำบลนาดี อำเภอเมือง
จังหวัดสมุทรสาคร เป็นพื้นที่สำหรับก่อสร้างคลังสินค้าและโรงคัดแยกถ่านหิน
เพื่อรองรับปริมาณความต้องการของกลุ่มลูกค้า
ซึ่งส่วนใหญ่เป็นกลุ่มลูกค้าที่มีพื้นที่โรงงานตั้งอยู่ในบริเวณถนนเศรษฐกิจ อำเภอเมือง
จังหวัดสมุทรสาคร และกลุ่มลูกค้าในจังหวัดใกล้เคียง
โดยปัจจุบันบริษัทมีจำนวนลูกค้าสำหรับการให้บริการของสำนักงาน สาขาแห่งที่ 1 คิดเป็นร้อยละ 65
ของจำนวนลูกค้าที่ให้บริการทั้งหมด

ทั้งนี้ บริษัทมีการก่อสร้างอาคารโรงงานและสำนักงาน โดยมีมูลค่าการก่อสร้างสุทธิ ณ วันที่ 30
กันยายน 2551 เท่ากับ 31.42 ล้านบาท ซึ่งบริษัทอาจมีความเสี่ยงในกรณีที่บริษัท พรปรีชา จำกัด
ไม่ยินยอมให้เช่าที่ดินดังกล่าวต่อไป
รวมถึงความเสี่ยงกรณีของอายุสัญญาการเช่าที่ไม่ครอบคลุมพอดีถึงระยะเวลาการตัดค่าเสื่อมราคาของอาคารและสิ่งปลูกสร้างบนที่ดินดังกล่าว
โดยปัจจุบันบริษัทได้ทำสัญญาการเช่าที่ดินมีกำหนดอายุ 3 ปี เริ่มอายุการเช่าตั้งแต่วันที่ 1 มกราคม
2551 ถึง วันที่ 31 ธันวาคม 2553

อย่างไรก็ตาม ในกรณีของความเสี่ยงดังกล่าว บริษัทพิจารณาแล้วเห็นว่า เนื่องจากบริษัท พรปรีชา
จำกัด เป็นบริษัทในกลุ่มครอบครัวของนายพนม ควรสถาพร
ประกอบกับการทำสัญญาการเช่าโดยมีเงื่อนไขข้อหนึ่งระบุไว้อย่างชัดเจนว่า
“ห้ามมิให้ผู้ให้เช่าบอกเลิกสัญญาเช่า ก่อนครบกำหนดเวลาตามสัญญาเช่า
เว้นแต่ผู้เช่าจะเป็นฝ่ายกระทำผิดสัญญา หรือในกรณีที่สัญญาเช่ามีผลระงับหรือเหตุอื่น ๆ
ตามที่กฎหมายบัญญัติไว้”
ซึ่งในกรณีของการยกเลิกสัญญาเช่าที่ดินโดยไม่มีเหตุผลอันสมควรของผู้ให้เช่าจึงเป็นไปไม่ได้
และสำหรับกรณีความเสี่ยงเรื่องอายุสัญญาการเช่าที่ไม่ครอบคลุมพอดีถึงระยะเวลาการตัดค่าเสื่อมราคาของอาคารและสิ่งปลูกสร้างบนที่ดินดังกล่าวนั้น
ได้มีการระบุเงื่อนไขในบันทึกต่อท้ายของสัญญาเช่าที่ดินดังกล่าว ข้อหนึ่งว่า
“เมื่อครบกำหนดระยะเวลาการเช่า และผู้เช่ามิได้ประพฤติผิดสัญญาเช่าในข้อหนึ่งข้อใด
ผู้ให้เช่าจะยินยอมให้ผู้เช่าต่ออายุสัญญาเช่าไปอีกไม่น้อยกว่า 6 คราว คราวละไม่ต่ำกว่า 3 ปี”
ซึ่งจากเงื่อนไขดังกล่าวเท่ากับบริษัทมีสิทธิที่จะขอเช่าที่ดินดังกล่าวได้ในระยะเวลาสูงสุดถึง 21 ปี
ซึ่งปัจจุบันเหลืออายุการตัดค่าเสื่อมราคาของตัวอาคารและสิ่งปลูกสร้าง เป็นระยะเวลา 18 ปี
นอกจากนี้ในเงื่อนไขของสัญญาเช่าที่ดินจาก บริษัท พรปรีชา จำกัด
ไม่ได้มีการระบุเงื่อนไขในกรณีที่ทางผู้ให้เช่าขอยกเลิกสัญญาเช่าแล้วจะต้องมีการจ่ายชดเชยค่าเสียหายให้กับทางผู้เช่า
แต่อย่างใด

4.  ความเสี่ยงทางด้านการเงิน

    1.  ความเสี่ยงจากความผันผวนของอัตราแลกเปลี่ยนเงินตราต่างประเทศ

เนื่องจากบริษัทมีการสั่งซื้อและนำเข้าถ่านหินจากผู้จัดจำหน่ายต่างประเทศเป็นเงินสกุลดอลลาร์สหรัฐอเมริกา
แต่รายได้ของบริษัทเป็นสกุลเงินบาททั้งหมดจากการจำหน่ายถ่านหินให้แก่ลูกค้าในประเทศ
ดังนั้นบริษัทจึงมีความเสี่ยงจากความผันผวนของอัตราแลกเปลี่ยน
หากเกิดสถานการณ์ที่อัตราแลกเปลี่ยนค่าเงินบาทเปลี่ยนแปลงไปในทิศทางที่ปรับตัวอ่อนค่าลง
จะส่งผลให้บริษัทมีต้นทุนด้านการนำเข้าสินค้าเพิ่มสูงขึ้น

อย่างไรก็ตาม
บริษัทได้มีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยนดังกล่าว
โดยปัจจุบัน บริษัทได้จัดทำสัญญาซื้อขายเงินตราต่างประเทศล่วงหน้า (Forward Contract)
ไว้ครอบคลุมบางส่วนแล้วกับทางสถาบันการเงิน
โดยปัจจุบันวงเงินสัญญาซื้อขายเงินตราต่างประเทศดังกล่าว
สามารถครอบคลุมความเสี่ยงสำหรับวงเงิน Letter of credit (L/C)
ที่ใช้ในการสั่งซื้อถ่านหินจากต่างประเทศได้ทั้งหมด
เพื่อลดผลกระทบจากความผันผวนของอัตราแลกเปลี่ยนที่อาจจะเกิดขึ้นได้ในอนาคต
รวมทั้งการติดตามข่าวสาร การเคลื่อนไหวของอัตราแลกเปลี่ยนอย่างใกล้ชิดอยู่ตลอดเวลา
เพื่อจะได้ประเมินสถานการณ์ และหาทางป้องกันความเสี่ยงที่อาจจะเกิดขึ้นผ่านการทำสัญญา
Forward Contract ได้ทัน
เพื่อเป็นการลดปัญหาและความเสียหายจากอัตราแลกเปลี่ยนที่อาจจะเกิดขึ้นได้

2.  ความเสี่ยงจากอัตราดอกเบี้ย

เนื่องจากปัจจุบัน
บริษัทมีการใช้บริการวงเงินสินเชื่อจากสถาบันการเงินทั้งในส่วนของวงเงินกู้ระยะยาวและระยะสั้น
ดังนั้นจึงอาจมีความเสี่ยงจากอัตราดอกเบี้ยที่เปลี่ยนแปลงไป อย่างไรก็ตามบริษัท
มีการบริหารความเสี่ยงจากอัตราดอกเบี้ยให้อยู่ในระดับต่ำ
โดยการติดตามแนวโน้มของอัตราดอกเบี้ยทั้งในตลาดโลกและในประเทศไทย
ทั้งในปัจจุบันและแนวโน้มในอนาคตอย่างต่อเนื่อง
นอกจากนี้บริษัทยังมีความได้เปรียบในส่วนของอัตราดอกเบี้ย
โดยจำนวนวงเงินสินเชื่อที่ได้รับการสนับสนุนนั้น บริษัทได้รับอัตราดอกเบี้ยแบบ Money market
rate ทั้งหมด ซึ่งเป็นอัตราดอกเบี้ยที่ต่ำกว่าอัตราดอกเบี้ยเงินกู้โดยทั่วไป
ทำให้การปรับตัวเพิ่มขึ้นของอัตราดอกเบี้ยไม่ส่งผลกระทบต่อกิจการมากเท่าที่ควร